\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**zmluva o OCHRANE DôVERNýCH INFORMÁCIÍ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Táto ZMLUVA O OCHRANE DôVERNÝCH INFORMÁCIÍ (ďalej len „**Zmluva**“) je uzavretá nižšie uvedeného dňa medzi:

1. **[doplniť]**, obchodná spoločnosť založená a existujúca podľa práva [doplniť], so sídlom [doplniť], IČO: [doplniť], zapísaná v Obchodnom registri [doplniť], oddiel: [doplniť], vložka číslo: [doplniť], štatutárny orgán: [doplniť], [doplniť] (ďalej len „**Záujemca**”) na jednej strane; a
2. **Blackside, a.s.**, obchodná spoločnosť založená a existujúca podľa práva Slovenskej republiky, so sídlom Mlynské nivy 48, 821 09 Bratislava – mestská časť Ružinov, IČO: 48 191 515, zapísaná v Obchodnom registri Mestského súdu Bratislava III, oddiel: Sa, vložka číslo: 6167/B, štatutárny orgán: Mgr. Stanislava Mendelová, predsedníčka predstavenstva (ďalej len „**Poskytovateľ**”) na druhej strane.

**Vzhľadom k tomu, že:**

1. Poskytovateľ vyhlásil Výberové konanie (ako je tento pojem definovaný nižšie), do ktorého sa prihlásil Záujemca;
2. Záujemca sa zúčastňuje Výberového konania, Poskytovateľ sa hodlá poskytnúť Záujemcovi Dôverné informácie (ako je tento pojem definovaný nižšie); a
3. Zmluvné strany majú záujem upraviť si vzájomné práva a povinnosti súvisiace s ochranou Dôverných informácií;

**DOHODLO SA nasledovné:**

1. **DEFINíCIE A INTERPRETÁCIA ZMLUVNÝCH USTANOVENÍ**
   1. Pokiaľ nebude ďalej uvedené inak, potom budú mať výrazy použité v Zmluve s veľkými začiatočnými písmenami nasledovný význam:
2. **Dôverné informácie** znamená informácie, ktoré majú ostať na základe vôle Poskytovateľa utajené a ktoré Poskytovateľ označil ako dôverné, alebo:
3. všetky informácie a podklady, ktoré Poskytovateľ poskytol alebo poskytne alebo sprístupní Záujemcovi v súvislosti s Výberovým konaním, najmä akékoľvek technické, obchodné alebo komerčné informácie, špecifikácie, plány, náčrty, modely, vzorky, dáta alebo dokumentácia bez ohľadu na formu ich poskytnutia (elektronicky, písomne, ústne);
4. všetky skutočnosti, ktoré kumulatívne spĺňajú podmienky uvedené v § 17 Obchodného zákonníka, t. j. skutočnosti obchodnej, výrobnej, technickej povahy súvisiace s podnikom jednej zo Zmluvných strán, ktoré majú skutočnú alebo aspoň potenciálnu materiálnu alebo nemateriálnu hodnotu, nie sú v obchodných kruhoch bežne dostupné a každá Zmluvná strana ich utajenie zabezpečuje, či už sú vymedzené spôsobom podľa Zmluvy alebo nie; alebo
5. informácie, ktoré sú predmetom ochrany v zmysle Všeobecného nariadenia o ochrane osobných údajov a Zákona o ochrane osobných údajov;

pričom za dôverné informácie sa nepovažuje informácia inak dôverná pokiaľ:

1. takúto informáciu možno získať z verejného zdroja alebo bola zverejnená spôsobom, ktorý nie je porušením Zmluvy;
2. takúto informáciu Záujemca poznal pred jej poskytnutím bez povinnosti mlčanlivosti alebo takúto informáciu nezávisle od Poskytovateľa spoznal a Záujemca môže tieto skutočnosti preukázať; alebo
3. takáto informácia bola poskytnutá Záujemcovi od tretej osoby bez povinnosti mlčanlivosti, pričom táto tretia osoba bola oprávnená takúto informáciu poskytnúť a Záujemca môže tieto skutočnosti preukázať;
4. **Poverená osoba** znamená: (i) osoba v zamestnaneckom vzťahu k Záujemcovi, ktorá je v rámci výkonu svojej činnosti poverená konať úkony v súlade so Zmluvou a/alebo (ii) subdodávateľ Záujemcu, alebo inak spolupracujúca osoba, na ktorú sa vzťahuje povinnosť zachovávať mlčanlivosť;
5. **Všeobecné nariadenie o ochrane údajov** znamená Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov);
6. **Výberové konanie** znamená konanie vyhlásené Poskytovateľom majúce charakter verejnej obchodnej súťaže, účelom ktorého je výber postupníka, s ktorým bude na základe výsledkov výberového konania „Postúpenie vybraných pohľadávok Blackside, a.s.“ uzavretá zmluva o postúpení pohľadávok;
7. **Obchodný zákonník** znamená zákon č. 513/1991 Zb. Obchodný zákonník v znení neskorších predpisov;
8. **Pracovný deň** znamená deň, ktorý nie je sobotou, nedeľou ani dňom pracovného pokoja ani dňom pracovného voľna v Slovenskej republike;
9. **Zákon o ochrane osobných údajov** znamená zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov; a
10. **Zmluvná strana** znamená Záujemca a/alebo Poskytovateľ.
    1. Okrem definovaných pojmov uvedených v bode 1.1 Zmluvy, ak je inde v Zmluve použitý definovaný pojem, v Zmluve bude mať takýto pojem význam, ktorý mu je priradený v príslušnej časti Zmluvy, kde je definovaný.
    2. V Zmluve, ak z kontextu nevyplýva iný zámer,
11. každý odkaz na Zmluvnú stranu zahŕňa aj jej právnych nástupcov ako aj postupníkov a nadobúdateľov práv alebo záväzkov, vyplývajúcich zo Zmluvy;
12. každý odkaz na Zmluvu alebo iný dokument znamená Zmluvu alebo iný dokument v znení jeho dodatkov a iných zmien, vrátane novácií;
13. prílohy Zmluvy predstavujú jej neoddeliteľné súčasti a správny výklad ustanovení Zmluvy je možný len s prihliadnutím na ich obsah;
14. každý odkaz na „bod“ alebo „prílohu“ znamená odkaz na príslušný bod alebo prílohu Zmluvy;
15. odkazy na osoby zahŕňajú fyzické osoby a právnické osoby;
16. deň znamená kalendárny deň, mesiac znamená kalendárny mesiac, štvrťrok znamená kalendárny štvrťrok a rok znamená kalendárny rok;
17. výrazy definované v jednotnom čísle alebo v základnom gramatickom tvare majú v Zmluve rovnaký význam, keď sú použité v množnom čísle a inom gramatickom tvare a naopak; a
18. odkaz na akýkoľvek osobitný predpis alebo jeho príslušné ustanovenie zahŕňa novelizáciu, doplnenie a úpravu tohto osobitného predpisu alebo jeho príslušného ustanovenia po uzavretí Zmluvy a osobitné predpisy alebo ich príslušné ustanovenia, ktoré úplne alebo čiastočne nahradia takýto osobitný predpis alebo jeho príslušné ustanovenie po uzavretí Zmluvy.
19. **PREDMET A ÚČEL ZMLUVY**
    1. Predmetom Zmluvy je záväzok:
20. Poskytovateľa poskytnúť Záujemcovi Dôverné informácie; a
21. Záujemcu ochraňovať Dôverné informácie;

a to za podmienok stanovených Zmluvou.

* 1. Účelom poskytnutia Dôverných informácií je umožniť Záujemcovi vykonávanie činností smerujúcich k predloženiu ponuky vo Výberovom konaní.

1. **Ochrana Dôverných informácií**

* 1. Záujemca bude zachovávať mlčanlivosť o Dôverných informáciách a prijme všetky opatrenia potrebné na bezpečnosť a ochranu Dôverných informácií v súlade s osobitnými predpismi.
  2. Akékoľvek Dôverné informácie, ktoré Záujemca získa od Poskytovateľa na základe Zmluvy, môžu byť Záujemcom využité výlučne za účelom uvedeným v bode 2.2 Zmluvy. Záujemca nie je oprávnený spracovať alebo použiť Dôverné informácie v rozpore s účelom ich poskytnutia pre svoju alebo cudziu potrebu s výnimkou prípadov uvedených v Zmluve. Uvedený zákaz sa vzťahuje aj na agregované dáta, prípadne štatistické dáta získané z Dôverných informácií.
  3. Písomnosti (vrátane písomností v elektronickej forme) obsahujúce Dôverné informácie, poskytnuté Záujemcovi Poskytovateľom, okrem prípadov, keď je to nevyhnutné na dosiahnutie účelu, pre ktorý boli Dôverné informácie poskytnuté, nebude Záujemca bez predchádzajúceho písomného súhlasu Poskytovateľa kopírovať, skenovať, zaznamenávať, ani žiadnym iným spôsobom rozmnožovať a kedykoľvek ich na požiadanie Poskytovateľa vráti, vrátane všetkých kópií alebo opisov (a to aj v elektronickej podobe), alebo ich na základe požiadavky Poskytovateľa preukázateľne zničí, alebo zlikviduje vrátane všetkých kópií alebo opisov (a to aj v elektronickej podobe).
  4. Záujemca bez predchádzajúceho písomného súhlasu Poskytovateľa neposkytne, nesprístupní a nezverejní Dôverné informácie v žiadnej forme tretím osobám, s výnimkou Poverených osôb, ktoré s nimi potrebujú byť oboznámené na účel podľa bodu 2.2 Zmluvy.
  5. Záujemca zaistí, že Poverené osoby budú zachovávať mlčanlivosť o Dôverných informáciách a ich utajenie vo vzťahu k tretím osobám, ktoré sa nepodieľajú na činnosti spojenej so Zmluvou.
  6. Záujemca vyhlasuje, že všetky Poverené osoby, ktoré prichádzajú do styku s Dôvernými informáciami alebo môžu mať prístup k informačnému systému, v ktorom sa Dôverné informácie spracúvajú, boli preukázateľne poučené o právach a povinnostiach a o zodpovednosti za ich porušenie a že Poverené osoby sa písomne zaviazali zachovávať mlčanlivosť o všetkých Dôverných informáciách, ktoré sa dostanú do ich dispozície alebo získajú o nich vedomosť. Ak Poskytovateľ zistí alebo má dôvodnú pochybnosť o tom, že Poverená osoba nedodržala záväzok mlčanlivosti v zmysle tohto bodu, má právo žiadať Záujemcu, aby táto Poverená osoba nevykonávala činnosti, pri ktorých príde do styku s Dôvernými informáciami.
  7. Počas doby spracúvania Dôverných informácií Záujemca na vlastné náklady prijme a následne bude dodržiavať opatrenia technickej, organizačnej, a personálnej bezpečnosti zodpovedajúce účelu a spôsobu spracúvania, a to aj bez priamej požiadavky Poskytovateľa. Záujemca vyhlasuje, že všetky opatrenia a požiadavky stanovené osobitnými právnymi predpismi na bezpečnosť pri spracúvaní Dôverných informácií boli Záujemcom prijaté pred uzatvorením Zmluvy.
  8. Po skončení Výberového konania alebo na základe žiadosti Poskytovateľa Záujemca preukázateľne zničí všetky písomnosti (vrátane dokumentov a údajov v elektronickej forme) vytvorené Záujemcom alebo Poverenými osobami, ktoré obsahujú Dôverné informácie a ktoré boli Záujemcovi odovzdané Poskytovateľom.
  9. Záujemca je povinný zachovať mlčanlivosť o Dôverných informáciách, okrem prípadov, ak by zo Zmluvy, alebo osobitných predpisov vyplývalo inak. Záväzok Záujemcu zachovať mlčanlivosť trvá i po skončení Zmluvy.
  10. Osobné údaje budú Poskytovateľom poskytované Záujemcovi ako prevádzkovateľovi v zmysle čl. 4 bod 7. Všeobecného nariadenia o ochrane údajov. Záujemca je oprávnený spracúvať osobné údaje v rozsahu dohodnutom v Zmluve alebo v rozsahu určenom osobitnými predpismi. Pri spracúvaní osobných údajov je Záujemca povinný postupovať v súlade so Všeobecným nariadením o ochrane údajov a Zákonom o ochrane osobných údajov a za týmto účelom Záujemca je povinný prijať primerané technické, organizačné a personálne opatrenia.
  11. Záujemca prehlasuje, že disponuje súhlasom Poverených osôb so spracúvaním a poskytnutím ich osobných údajov Poskytovateľovi na účely uvedené v bode 2.2 Zmluvy alebo je oprávnený tieto údaje Poskytovateľovi poskytnúť na základe iného právneho základu v súlade s požiadavkami Všeobecného nariadenia o ochrane údajov.

1. **Porušenie povinností a sankcie**
   1. Za porušenie povinnosti zabezpečiť mlčanlivosť, utajenie alebo ochranu Dôverných informácií sa považuje konanie Záujemcu, vrátane Poverených osôb, ktorým konajúci inej osobe neoprávnene, t. j. v rozpore so Zmluvou, oznámi, sprístupní, pre seba alebo iného využije Dôvernú informáciu získanú na základe Zmluvy. Za porušenie povinnosti podľa Zmluvy sa považuje aj nevykonanie likvidácie spôsobom uvedeným v Zmluve.
   2. Za porušenie povinnosti mlčanlivosti sa nepovažuje, pokiaľ je Záujemca alebo ňou Poverená osoba povinná Dôvernú informáciu poskytnúť na základe povinnosti uloženej osobitným predpisov, avšak iba v nevyhnutne potrebnom rozsahu. Aj v prípade plnenia povinnosti poskytnúť, zverejniť alebo sprístupniť Dôvernú informáciu bude Záujemca dodržiavať ustanovenia Zmluvy týkajúce sa povinnosti chrániť práva a právom chránené záujmy Poskytovateľa.
   3. Záujemca je povinný písomne informovať Poskytovateľa o porušení povinnosti mlčanlivosti, utajenia alebo ochrany Dôverných informácií a o vykonaných opatreniach na odstránenie následkov porušenia tejto povinnosti bez zbytočného odkladu potom, čo sa o porušení dozvedel, najneskôr však do 48 (štyridsaťosem) hodín od momentu, kedy sa o porušení dozvedel. Informácia o porušení ochrany Dôverných informácií sa zasiela elektronicky na e-mailovú adresu [office@blackside.sk](mailto:office@blackside.sk). Záujemca je povinný vykonať nevyhnutné opatrenia na odstránenie následkov porušenia povinností okamžite po tom, ako sa o porušení dozvedel, alebo ako ho Poskytovateľ upozorní na porušenie ustanovení o bezpečnosti Dôverných informácií.
   4. Záujemca je povinný odstrániť, resp. v maximálnej možnej miere minimalizovať následky porušenia povinnosti mlčanlivosti, utajenia alebo ochrany Dôverných informácií bez zbytočného odkladu potom, čo sa o porušení dozvedel.
   5. Ak Záujemca alebo Poverená osoba poruší akúkoľvek povinnosť, ktorá pre ňu vyplýva zo Zmluvy, alebo ak dôjde k udalosti, ktorá sa podľa Zmluvy považuje za porušenie povinnosti mlčanlivosti, utajenia alebo ochrany Dôverných informácií, vzniká Poskytovateľovi nárok na náhradu škody.
   6. V prípade, ak Záujemca a/alebo Poverená osoba poruší niektorú povinnosť podľa Zmluvy, Poskytovateľ je oprávnený požadovať od Záujemcu zaplatenie zmluvnej pokuty vo výške **20.000 EUR** (slovom: dvadsaťtisíc eur) za každé jedno porušenie povinnosti Záujemcu a/alebo Poverenej osoby podľa Zmluvy.
   7. Poskytovateľ má právo na úhradu preukázateľných sankcií, udelených mu zo strany štátneho odborného dozoru v dôsledku porušenia zmluvných povinností zo strany Záujemcu a/alebo Poverenej osoby. Poskytovateľ má právo požadovať od Záujemcu náhradu prípadných preukázateľných sankcií, ktoré mu boli uložené v dôsledku porušenia zmluvných povinností Záujemcom a/alebo Poverenou osobou.
   8. Povinnosť, splnenie ktorej bolo zaistené zmluvnou pokutou, je Záujemca povinný plniť i po zaplatení zmluvnej pokuty. Zaplatením zmluvnej pokuty v zmysle tohto článku Zmluvy nezaniká právo Poskytovateľa na náhradu škody spôsobenej Záujemcom.
   9. Zmluvné strany považujú takéto určenie zmluvnej pokuty za primerané a dostatočne určité. Zmluvnú pokutu je Záujemca povinný zaplatiť Poskytovateľovi, najneskôr do 5 (piatich) Pracovných dní odo dňa doručenia výzvy Poskytovateľa na zaplatenie zmluvnej pokuty Záujemcovi.

1. **TRVANIE A ZÁNIK ZMLUVY**
   1. Zmluva nadobúda účinnosť dňom jej podpisu Zmluvnými stranami.
   2. Zmluva sa uzatvára na dobu neurčitú.
   3. Zmluva môže byť zrušená:
      1. písomným odstúpením od Zmluvy za podmienok ustanovených v osobitnom predpise alebo dohodnutých v Zmluve;
      2. výpoveďou; alebo
      3. písomnou dohodou Zmluvných strán.
   4. Poskytovateľ je oprávnený odstúpiť od Zmluvy, ak Záujemca a/alebo Poverená osoba poruší niektorú zo svojich povinností podľa Zmluvy.
   5. Odstúpenie od Zmluvy nadobudne účinnosť dňom doručenia písomného oznámenia Poskytovateľa o odstúpení od Zmluvy Záujemcovi.
   6. Odstúpením od Zmluvy Zmluva zaniká, a teda zanikajú všetky práva a povinnosti Zmluvných strán, ktoré vyplývajú zo Zmluvy a Zmluvné strany sú povinné navzájom si vrátiť všetko, čo podľa Zmluvy dostali. Odstúpenie od Zmluvy sa nedotýka nároku na náhradu škody vzniknutej porušením Zmluvy, zmluvnej pokuty a všetkých ďalších ustanovení, ktoré podľa prejavenej vôle Zmluvných strán alebo vzhľadom na svoju povahu majú trvať aj po zániku Zmluvy.

* 1. Poskytovateľ je oprávnený Zmluvu kedykoľvek vypovedať s účinnosťou ku koncu mesiaca, v ktorom bola výpoveď doručená Záujemcovi, ak z výpovede nevyplýva niečo iné.
  2. Zmluvné strany sa dohodli, že Záujemcov záväzok mlčanlivosti o Dôverných informáciách trvá aj po skončení Zmluvy.

1. **KOMUNIKÁCIA**
   1. Pokiaľ nie je v Zmluve uvedené inak, akákoľvek komunikácia a iné úkony v súvislosti so Zmluvou a jej plnením, musia byť urobené v písomnej forme a doručené na adresy, ktoré si Zmluvné strany navzájom písomne oznámia.
   2. Akékoľvek oznámenie alebo iná formálna korešpondencia sa budú pre účely Zmluvy považovať za doručené:
2. v deň doručenia zásielky, ak bola zásielka doručená osobne alebo kuriérnou službou; alebo
3. 5. (piaty) Pracovný deň nasledujúci po dni podania zásielky na pošte, ak bola zásielka poslaná doporučenou poštou alebo v deň doručenia zásielky, podľa toho, čo nastane skôr; alebo
4. v deň odoslania e-mailu, ak bol e-mail odoslaný v ktorýkoľvek Pracovný deň, v ostatných prípadoch v najbližší Pracovný deň nasledujúci po dni odoslania e-mailu, ak sa Zmluvné strany nedohodli inak.
   1. Zmenu identifikačných údajov niektorej zo Zmluvných strán je dotknutá Zmluvná strana povinná oznámiť druhej Zmluvnej strane do 5 (piatich) Pracovných dní odo dňa, kedy došlo k tejto zmene.
5. **ZÁVEREČNÉ USTANOVENIA**
   1. Práva a povinnosti zo Zmluvy prechádzajú na právnych nástupcov Zmluvných strán.
   2. Vzťahy upravené Zmluvou, ako aj vzťahy vznikajúce zo Zmluvy sa spravujú právnym poriadkom Slovenskej republiky.
   3. Zmluvné strany sa dohodli, že akýkoľvek spor vzniknutý na základe Zmluvy alebo v súvislosti so Zmluvou, vrátane otázok platnosti, účinnosti alebo výkladu Zmluvy bude rozhodnutý príslušným súdom v Slovenskej republike.
   4. Zmluvu možno meniť, dopĺňať ju, alebo ju zrušiť len písomne, a to na základe dohody Zmluvných strán podpísanej Zmluvnými stranami.
   5. V prípade, ak sa niektoré z ustanovení Zmluvy stane neplatným alebo nevymáhateľným, nemá takáto neplatnosť alebo nevymáhateľnosť niektorého z ustanovení Zmluvy vplyv na platnosť a vymáhateľnosť ostatných ustanovení Zmluvy. Zmluvné strany sú v takomto prípade povinné bez zbytočného odkladu uzatvoriť dodatok k Zmluve, ktorý nahradí neplatné alebo nevymáhateľné ustanovenie Zmluvy iným ustanovením, ktoré ho v právnom aj obchodnom zmysle najbližšie nahradzuje tak, aby bola vôľa Zmluvných strán vyjadrená v nahrádzaných ustanoveniach Zmluvy zachovaná.
   6. Žiadna zo Zmluvných strán nezodpovedá za omeškanie alebo nesplnenie svojej zmluvnej povinnosti, pokiaľ dôjde k nepredvídateľnej udalosti, ktorú povinná Zmluvná strana nemôže ovplyvniť, najmä k živelnej pohrome, vojne, občianskym nepokojom, nedostatku surovín na trhu, sabotáži, štrajku, alebo inému prípadu tzv. „vyššej moci“. Povinná Zmluvná strana sa zaväzuje omeškanie alebo nemožnosť plnenia zmluvnej povinnosti druhej Zmluvnej strane bezodkladne oznámiť a vyvinúť maximálne úsilie k odstráneniu takejto udalosti, pokiaľ to bude možné. Po odstránení tejto udalosti sa povinná Zmluvná strana zaväzuje vyvinúť maximálne úsilie k splneniu omeškanej zmluvnej povinnosti.
   7. Zmluva je vyhotovená v 2 (dvoch) rovnopisoch, s tým, že všetky rovnopisy majú platnosť originálu a každá zo Zmluvných strán dostane po 1 (dvoch) jej rovnopise.

**PODPISY ZMLUVNÝCH STRÁN**

**Zmluvné strany zhodne prehlasujú, (i) že si Zmluvu riadne prečítali, (ii) v plnom rozsahu porozumeli jej obsahu, ktorý je pre ne dostatočne zrozumiteľný a určitý, (iii) že táto vyjadruje ich slobodnú a vážnu vôľu bez akýchkoľvek omylov a (iv) že táto nebola uzavretá ani v tiesni, ani za nápadne nevýhodných podmienok plynúcich pre ktorúkoľvek Zmluvnú stranu, na znak čoho ju týmto vlastnoručne podpisujú:**

1. **Záujemca:**
2. V [doplniť] dňa \_\_\_\_\_\_\_\_\_\_\_\_\_\_\_\_\_\_\_\_
3. **[doplniť]**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Meno: [doplniť] Meno: [doplniť]

Funkcia: [doplniť] Funkcia: [doplniť]

**Poskytovateľ:**

1. V [doplniť] dňa \_\_\_\_\_\_\_\_\_\_\_\_\_\_\_\_\_\_\_\_
2. **Blackside, a.s.**
3. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
4. Meno: Mgr. Stanislava MENDELOVÁ

Funkcia: predsedníčka predstavenstva